## L'Oferta d'Ocupació Pública d'FGV de 2023 compta amb 140 llocs de treball

*** Les places corresponen a Metrovalencia i TRAM d’Alacant per a llocs de tallers, maquinistes, circulació, agents d'estacions, reguladors de lloc de comandament i altres àrees de l'empresa
* Després de l'aprovació en el Ple del Consell del passat dimarts s'ha publicat este divendres en el DOGV**

Ferrocarrils de la Generalitat Valenciana (FGV) disposa de 140 places, corresponents a l'Oferta d'Ocupació Pública (OOP) de 2023, segons ha publicat este divendres el *Diari Oficial de la Generalitat Valenciana* (DOGV), després de l'aprovació dimarts passat per part del Ple del Consell.

Els llocs de treball corresponen a les explotacions de Metrovalencia i TRAM d’Alacant i es distribuïxen de la manera següent: 20 places per a oficials d'ofici de taller a València; 32 places de maquinistes a València i 17 a Alacant; 6 places de caps o caps de circulació a València i 7 a Alacant; 12 places d'agents d'estacions a València; 9 places d'informador-agent d'estacions a Alacant; 18 llocs per a agent de la unitat de supervisió i intervenció (USI) d'Alacant; i altres llocs corresponents a diferents àrees fins a completar les 140 previstes.

L'oferta de 2023 reserva un 10,93 % dels llocs a persones amb discapacitat o diversitat funcional (Art. 64 Llei 4/2021, de 16 d'abril, de la Generalitat, de la funció pública valenciana).

La cobertura dels llocs corresponents a esta oferta es farà efectiva en els processos selectius que es convocaran posteriorment per part d'FGV.

En este procés selectiu es preveuran les mesures d'adaptació i accessibilitat necessàries perquè les persones amb diversitat funcional puguen realitzar les proves que s'establisquen en condicions d'acord amb la seua situació i en termes d'igualtat amb la resta de persones aspirants.

Al seu torn, es prendran les mesures necessàries per a fer efectiva la igualtat entre dones i hòmens, de conformitat amb les previsions de la Llei orgànica 3/2007, de 22 de març, per a la igualtat efectiva de dones i hòmens.

Fecha: 02/02/2024